Document ID: 32006R0089

KOMMISSIONENS FORORDNING (EF) Nr. 89/2006
af 19. januar 2006
om ændring af forordning (EF) nr. 2295/2003 for så vidt angår de betegnelser, der kan benyttes ved markedsføring af æg i tilfælde af restriktioner for adgang for høns til udendørs arealer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1907/90 af 26. juni 1990 om handelsnormer for æg (1), særlig artikel 7, stk. 1, litra d), og artikel 10, stk. 3, og
ud fra følgende betragtninger:
(1)
I Kommissionens forordning (EF) nr. 2295/2003 (2) er der fastsat gennemførelsesbestemmelser til forordning (EØF) nr. 1907/90.
(2)
I Kommissionens direktiv 2002/4/EF af 30. januar 2002 om registrering af virksomheder, der holder æglæggende høner, og som er omfattet af Rådets direktiv 1999/74/EF (3) er der fastsat mindstekrav til beskyttelse af æglæggende høner.
(3)
For at beskytte forbrugerne mod vildledende udsagn, som kunne blive fremsat i den svigagtige hensigt at opnå højere priser end de gældende priser for æg fra burhøns eller »standardæg«, er der i forordning (EF) nr. 2295/2003 fastsat minimumskriterier for hønseopdræt, der skal overholdes, for at producenten kan gøre en særlig produktionsmetode gældende. Kun betegnelserne i bilag II til nævnte forordning kan derfor benyttes, og bilag III indeholder en liste over krav, der skal opfyldes, for at disse betegnelser kan gøres gældende.
(4)
Blandt de præcise kriterier for, at æg kan markedsføres under betegnelsen »frilandsæg«, er adgang til et udendørs areal et vigtigt kriterium.
(5)
Restriktioner, herunder veterinærrestriktioner, der besluttes på grundlag af EF-retten for at beskytte menneskers og dyrs sundhed, kan indskrænke fjerkræets adgang til udendørs arealer.
(6)
Hvis producenten ikke længere kan overholde alle opdrætsbetingelserne i bilag III til forordning (EF) nr. 2295/2003, bør han i forbrugernes interesse ophøre med at benytte den obligatoriske mærkning angående produktionsmetoden.
(7)
For at tage hensyn til restriktionernes eventuelle økonomiske følger, bør der, da hele branchen har brug for en rimelig tilpasningsperiode bl.a. med hensyn til mærkning, og på betingelse af, at produkternes kvalitet ikke forringes væsentligt, fastsættes en overgangsperiode, hvor producenten fortsat skal kunne benytte mærkningen angående produktionsmetoden, nemlig »frilands«.
(8)
Der er udtrykkeligt fastsat en undtagelse fra adgang til udendørs arealer i punkt 1, litra a), første led, i bilag III til forordning (EF) nr. 2295/2003 i tilfælde af, at »veterinærmyndighederne indfører midlertidige restriktioner«.
(9)
Da varigheden af den periode med midlertidige restriktioner, hvor producenterne fortsat kan benytte mærkningen »frilands«, selv om de æglæggende høner ikke længere har adgang til et udendørs areal, ikke er præciseret, bør der fastsættes en tidsbegrænsning for at beskytte forbrugernes interesser.
(10)
Forordning (EF) nr. 2295/2003 bør derfor ændres i overensstemmelse hermed.
(11)
Foranstaltningerne i denne forordning er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
Punkt 1, litra a), første led, i bilag III til forordning (EF) nr. 2295/2003 affattes således:
»-
hønsene til stadighed har adgang til et udendørs areal om dagen; en undtagelse fra dette krav som følge af restriktioner, herunder veterinærrestriktioner, der besluttes på grundlag af EF-retten, må ikke vare mere end tolv uger«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. januar 2006.

Labels: 7
3
17
6